Bætast í hóp kennara á viðskiptasviði á Bifröst Tvær konur hafa bæst í hóp kennara við viðskiptasvið Háskólans á Bifröst . Þetta eru þær Dr. Sigrún Lilja Einarsdóttir og Geirlaug Jóhannsdóttir . Sigrún Lilja lauk doktorsprófi í félagsfræði frá Háskólanum í Exeter í september 2012 . Helstu rannsóknarsvið Sigrúnar Lilju eru á sviði tónlistar og stjórnunar , sem og innan menningarstjórnunar . Sigrún Lilja er einnig með BA próf í almennri bókmenntafræði frá Háskóla Íslands . Hún hefur einnig lokið kennsluréttindanámi frá Háskólanum á Akureyri árið 2001 og MA í menningarstjórnun frá Háskólanum á Bifröst árið 2009 . Sigrún Lilja kom til starfa við Háskólann á Bifröst árið 2008 og réði sig í akademískt starf í janúar 2012 , en hafði meðal annars starfað sem stundakennari og sérfræðingur við Rannsóknamiðstöð Háskólans á Bifröst um tveggja ára skeið . Sigrún hefur kennt námskeið á sviði menningarfélagsfræði á meistarastigi og sinnt aðferðafræðikennslu í grunn - og meistaranámi ásamt því að leiðbeina og aðstoða nemendur við skrif meistararitgerða . Sigrún Lilja hefur undanfarin ár verið lektor á félagsvísindasviði skólans og verður þar áfram samhliða lektorsstöðu á viðskiptasviði . Geirlaug útskrifaðist með BS í rekstrarfræðum frá Samvinnuháskólanum á Bifröst árið 1999 og MBA gráðu með áherslu á mannauðsstjórnun frá Háskólanum í Reykjavík árið 2006 . Geirlaug kennir mannauðsstjórnun og vinnusálfræði í grunnnámi ásamt aðkomu að fleiri námskeiðum m.a. í viðskiptafræði með áherslu á ferðaþjónustu og við símenntun Háskólans á Bifröst . Geirlaug hefur undanfarin ár starfað við Háskólann á Bifröst og lengst af gegnt stöðu forstöðumanns símenntunar . Síðustu misseri starfaði hún sem verkefnastjóri tilraunaverkefnis um hækkað menntunarstig í Norðvesturkjördæmi og um tíma sem sviðsstjóri þjónustu og starfsmannamála við skólann . Á árunum 1999 - 2005 starfaði Geirlaug sem fræðslustjóri Alcan á Íslandi . Geirlaug hefur reynslu af sveitarstjórnarstörfum og hefur setið í sveitarstjórn Borgarbyggðar frá 2010 ásamt setu í ýmsum stjórnum og nefndum . Samhliða stöðu aðjúnkts starfar Geirlaug sem ráðgjafi hjá Hagvangi við ráðningar og mannauðsráðgjöf .